Ritratt: Curia Br Saviour Gatt, il-viċi postulatur tal-proċess tal-beatifikazzjoni ta' Brother Louis Camilleri, qal li eks-studenti ta' Br Louis iħarsu lejħ bħala t-tieni missier. Qal li wara mewtu fl-2011, skopra ħafna affarijiet li ma kienx jaf dwar Br Louis. Newsbook.com.mt tkellem ma' Br Saviour wara li l‐fdalijiet ta' Br Louis Camilleri tqiegħdu fil‐kappella tal‐Kulleġġ Stella Maris, il-Gżira. Br Saviour fisser kif din hija parti minn mixja djoċesana li eventwalment tista' twassal għall-beatifikazzjoni u l-kanonizazzjoni ta' Br Louis Camilleri. Br Saviour spjega li l-fdalijiet inqalgħu mill-qabar fiċ-ċimiterju tal-Addolorata, skont il-protokoli kollha tal-Vatikan u tal-uffiċjali tas-saħħa u s-sanità, u tqiegħdu f'qabar fil-Kulleġġ Stella Maris. Dan bil-għan li tikber id-devozzjoni lejn Br Louis u biex jikber l-għarfien ta' dan l-edukatur Nisrani li kien membru tal-Freres, id-De La Salle Brothers. Mistoqsi għala ntgħażel dan il-kulleġġ, Br Saviour qal li Br Louis qabel mewtu l-aħħar li kien iservi kien fil-Kulleġġ Stella Maris bħala direttur tal-Kulleġġ għaldaqstant xtaqu li dan il-post ikompli jfakkar il-ħajja tiegħu b'dan il-ġest. Spjega li Br Louis kien magħruf bħala raġel qaddis, dejjem iffukat fuq Alla u li dejjem ifittex li jagħmel il-karità ma' kulħadd b'mod speċjali mat-tfal u l-morda. Br Louis kien waqqaf ukoll assoċjazzjoni ta' għalliema u ġenituri li kienu jirċievu mingħandu tagħlim spiritwali. Skont Br Saviour, kien dan l-istess kumitat iffurmat minn Br Louis li talab li jibda l-proċess djoċesan. Waqt quddiesa fil-Kulleġġ Stella Maris fejn tbierek il-qabar il-ġdid ta' Br Louis, l-Arċisqof Charles Scicluna qal li aħna "ma nitwildux qaddisin, imma Alla jagħmilna qaddisin, bil-grazzja u l-ħniena tiegħu". L-Arċisqof fisser kif il-qdusija ma tfissirx li qatt ma tidneb imma li fid-dnub tagħraf li kontinwament taħdem fik il-ħniena ta' Alla kontinwament. Br Louis miet fid-29 ta' Mejju 2011 fl-età ta' 87 sena. Br Saviour qiegħed jaħdem mal-kumplament tal-brothers biex iżommu l-memorja u d-devozzjoni tiegħu ħajja fost l-istudenti tal-istituzzjonijiet edukattivi tagħhom permezz ta' pubblikazzjoni dwar il-ħajja tiegħu u talb li Br Louis stess kien jikteb u jqassam. Hu fakkar li mhuwiex Br Louis li kapaċi jaqla' l-grazzji, imma t-talb lil Alla bl-interċessjoni tiegħu.